Judgment — ECLI:EU:C:2006:34
Date: 2006-01-12
Language of the case: Finnish
Court formation: Fifth Chamber
Based on: Treaty establishing the European Economic Community (1957)
Subject matter: Environment
Concepts: General
Procedure: Action for failure to fulfil obligations - successful
Origin: Finland

YHTEISÖJEN TUOMIOISTUIMEN TUOMIO (viides jaosto) 12 päivänä tammikuuta 2006 (*) Jäsenyysvelvoitteiden noudattamatta jättäminen – Direktiivi 2003/87/EY – Direktiivin määräajassa tapahtuvan täytäntöönpanon laiminlyönti Asiassa C‑107/05, jossa on kyse EY 226 artiklaan perustuvasta jäsenyysvelvoitteiden noudattamatta jättämistä koskevasta kanteesta, joka on nostettu 3.3.2005, Euroopan yhteisöjen komissio, asiamiehinään U. Wölker ja P. Aalto, prosessiosoite Luxemburgissa, kantajana, vastaan Suomen tasavalta, asiamiehenään A. Guimaraes‑Purokoski, prosessiosoite Luxemburgissa, vastaajana, YHTEISÖJEN TUOMIOISTUIN (viides jaosto), toimien kokoonpanossa: jaoston puheenjohtaja J. Makarczyk sekä tuomarit G. Arestis ja J. Klučka (esittelevä tuomari), julkisasiamies: C. Stix-Hackl, kirjaaja: R. Grass, ottaen huomioon kirjallisessa käsittelyssä esitetyn, päätettyään julkisasiamiestä kuultuaan ratkaista asian ilman ratkaisuehdotusta, on antanut seuraavan tuomion 1 Euroopan yhteisöjen komissio vaatii kanteellaan yhteisöjen tuomioistuinta toteamaan, että Suomen tasavalta ei ole noudattanut kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (EUVL L 275, s. 32) mukaisia velvoitteitaan, koska se ei ole pannut kyseistä direktiiviä täytäntöön Ahvenanmaan maakunnan osalta tai ainakaan ilmoittanut komissiolle tästä täytäntöönpanosta. 2 Direktiivin 2003/87 3 artiklan 1 kohdan ensimmäisen alakohdan mukaan jäsenvaltioiden oli saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31.12.2003 ja ilmoitettava tästä komissiolle viipymättä. 3 EY 226 artiklan ensimmäisen kohdan mukaisen jäsenyysvelvoitteiden noudattamatta jättämistä koskevan menettelyn mukaisesti komissio lähetti ensin Suomen tasavallalle virallisen huomautuksen, jossa se pyysi tätä esittämään huomautuksensa, minkä jälkeen se osoitti tälle jäsenvaltiolle 9.7.2004 päivätyllä kirjeellä perustellun lausunnon, jossa se kehotti sitä toteuttamaan direktiivin mukaisten velvoitteidensa noudattamisen edellyttämät toimenpiteet kahden kuukauden kuluessa kyseisen lausunnon tiedoksiannosta. Koska Suomen viranomaisten tämän jälkeen komissiolle toimittamat tiedot osoittivat, että kaikkia kyseisen direktiivin täytäntöönpanon varmistavia toimenpiteitä ei ollut vielä toteutettu Ahvenanmaan maakunnan osalta, komissio päätti nostaa nyt käsiteltävänä olevan kanteen. 4 Suomen tasavalta toteaa vastineessaan, että direktiivin täytäntöönpano on viivästynyt Ahvenanmaan maakunnan osalta ja että komission kanne on perusteltu. 5 Näin ollen on todettava, että Suomen tasavalta ei ole noudattanut direktiivin 2003/87 mukaisia velvoitteitaan, koska se ei ole Ahvenanmaan maakunnan osalta antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä. Oikeudenkäyntikulut 6 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut Suomen tasavallan velvoittamista korvaamaan oikeudenkäyntikulut ja koska Suomen tasavalta on hävinnyt asian, se on velvoitettava korvaamaan oikeudenkäyntikulut. Näillä perusteilla yhteisöjen tuomioistuin (viides jaosto) on ratkaissut asian seuraavasti: 1) Suomen tasavalta ei ole noudattanut kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY mukaisia velvoitteitaan, koska se ei ole Ahvenanmaan maakunnan osalta antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä. 2) Suomen tasavalta velvoitetaan korvaamaan oikeudenkäyntikulut. Allekirjoitukset * Oikeudenkäyntikieli: suomi.